### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Motivering

Analyserne af bredere børnefællesskaber peger på et område, som er presset. Dagtilbud og skoler oplever en stor stigning i børn, der ikke trives, at flere børn har udfordringer, som bliver stadigt mere komplekse. Det presser børnene såvel som forældre, dagtilbud, skoler og PPR. Forældrene føler samarbejdet er fragmenteret og præget af silotækning, hvor de interne procedurer er med til at hindre den sammenhængende indsats for barnet. Dette presser børnenes forældre til at agere tovholder på kommunens medarbejdere, for at sikre fremdrift.

En anden af udfordringerne har vist sig at være, at børn og unge med et specialpædagogisk behov, ikke får det rette specialpædagogisk tilbud rettidigt. Analyserne nævner bl.a. følgende:

Forældre peger pa°, at visitationsprocessen kan være lang, og at børnene fastholdes i eksisterende tilbud, indtil der kan visiteres til et specialundervisningstilbud…børnene kommer i større mistrivsel, end hvis barnet hurtigere var kommet i specialklasse eller specialskole…PPR’s optagethed af, at alle muligheder er udtømte inden visitation til specialundervisning betyder, dels at processen kan blive meget lang, dels at børnene kan komme for sent i en specialklasse

I analyserne påpeger medarbejderne også, at særligt stille og indadvendte børn ikke henvises tilstrækkeligt til specialpædagogiske tilbud, til skade for deres trivsel og videre udvikling.

Det er afgørende, at børn i mistrivsel får den rette hjælp rettidigt, men det er også en rettighed jf folkeskolelovens § 3 Stk. 2 og § 20 stk.2. Hvis børnene får det rette tilbud vil ikke kun deres trivsel forbedres. Det vil også lette presset på forældre og medarbejdere og skabe en bedre oplevelse af, at deres indsats omkring barnet bliver anerkendt og skaber resultater.

Forslag

Det foreslås derfor, at:

1) Det specialpædagogiske område adskilles fra den eksisterende budgetmodel for skolerne. Den nye budgetmodel for specialområdet skal dække udgifterne til det enkelte barn 100 %, så flytningen af et barn til det rette specialtilbud ikke bremses af økonomiske bekymringer.

2) Byrådet fastsætter et loft over den tid der må gå, fra et barn påbegynder visitationsprocessen til der foreligger en afgørelse. MBU anmodes om at komme med et bud på et realistisk loft og et forslag til, hvor mange ressourcer det vil kræve til indsatsen.

3) Der igangsættes en analyse af, hvordan vi kan optimere indsatsen på specialområdet. Analysen skal undersøge den interne struktur og arbejdsgange, kommunikationen mellem forældre, afdelinger og medarbejdere samt den overordnede proces. MBU bedes præsentere analysen til byrådet i 2. kvartal 2023 og komme med et forslag til, hvordan specialområdet strukturelt kan omlægges for at skabe en mere effektiv indsats og visitationsproces.

Finansiering

Forslaget til ny budgetmodel foreslås finansieret gennem det økonomiske råderum. Som en overgang, kan der i perioden 2023-2024 ske en delvis finansiering ved at afskaffe opgaven med Stærkere Læringsfællesskaber og i stedet bruge pengene til budgetmodellen.

Forslaget til et loft over visitationsprocessen håndteres i Budget 2024, efter behandling af det ønskede forslag fra MBU. Analysen af specialområdet forudsættes afholdt inden for MBUseksisterende budgetramme.

På vegne af byrådsgruppen for Det Konservative Folkeparti.

Øvli Larsen (KF)

Birte Jespersen (EL)